Diari Oficial de la Generalitat Valenciana


Sumari del DOGV 6583, del 09-08-2011 (2011/8648)

RESOLUCIÓ de 29 d'abril de 2011, del director general de Justícia i Menor de la Conselleria de Justícia i Administracions Públiques, per la qual es resol inscriure els nous Estatuts del Col·legi Oficial d'Agents Comercials d'Alacant i es disposa la seua publicació en el Diari Oficial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6583

Data del DOGV
:   09-08-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/8648


Data del document
:   29-04-2011

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * Alacant
    * col·legi professional
    * agent comercial
    * legislació
    * reglament intern

RESOLUCIÓ de 29 d'abril de 2011, del director general de Justícia i Menor de la Conselleria de Justícia i Administracions Públiques, per la qual es resol inscriure els nous Estatuts del Col·legi Oficial d'Agents Comercials d'Alacant i es disposa la seua publicació en el Diari Oficial de la Comunitat Valenciana. [2011/8648]  
Vist l'expedient d'inscripció estatutària instruït a instància del Col·legi Oficial d'Agents Comercials d'Alacant, inscrit amb el número 19, de la Secció Primera, del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la inscripció de la nova redacció dels seus Estatuts en el dit Registre, atenent els següents  
  
Fets  
Primer. Antonio Soriano Aznar, president del Consell Valencià de Col·legis Professionals d'Agents Comercials, va presentar en data 18 de gener de 2011, sol·licitud d'inscripció dels nous Estatuts del Col·legi d'Agents Comercials d'Alacant en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els nous estatuts van ser aprovats per la seua Junta General, en sessió celebrada el dia 29 de desembre de 2010, segons certificat lliurat el dia 11 de gener de 2011, pel secretari del Col·legi amb el vistiplau del president.   
Tercer. Mitjançant ofici de 28 de febrer de 2011, el Servei d'Entitats Jurídiques de la Conselleria de Justícia i Administracions Públiques va formular observacions prèvies al control de legalitat en relació al nou text estatutari, en què se sol·licitava que s'esmenara la seua petició inicial, i es concedia el termini d'un mes a aquest efecte.  
Quart. Amb data 30 de març de 2011 va tindre entrada, al Registre de la Conselleria de Justícia i Administracions Públiques, escrit de Manuel Martínez Ayela, en qualitat de president del Col·legi Oficial d'Agents Comercials d'Alacant, en resposta a l'esmentat ofici de 28 de febrer de 2011, mitjançant el qual s'adjuntava el nou text dels Estatuts del Col·legi Oficial d'Agents Comercials d'Alacant. Aquesta nova redacció dels Estatuts del Col·legi va ser aprovada per la seua Junta General, en sessió celebrada el 25 de març de 2011, segons certificat lliurat el dia 25 de març de 2011 pel secretari del Col·legi Hugo Lázaro Ramos, amb el vistiplau del president.  
Cinqué. El nou text dels Estatuts figura com a annex a la present resolució, i es dóna ací per reproduït.  
  
Fonaments de dret  
Primer. Revisats els Estatuts del Col·legi Oficial d'Agents Comercials d'Alacant aquests contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Tals Estatuts han sigut aprovats amb els requisits i les formalitats previstos en el dit article i en els mateixos Estatuts del Col·legi.  
  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò ha previst la disposició final del Decret 4/2002, de 8 de gener, en virtut de les atribucions que té conferides pel Decret 198/2009, de 6 de novembre, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 206/2009, de 13 de novembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques, modificat pel Decret 22/2010, de 22 de gener.  
  
Vistos l'article 36 de la Constitució Espanyola i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
  
1. Inscriure els nous Estatuts del Col·legi Oficial d'Agents Comercials d'Alacant en el Registre de Col·legis Professionals i de Consells Valencians de Col·legis Professionals de la Comunitat Valenciana.  
  
  
2. Publicar la present resolució en el Diari Oficial de la Comunitat Valenciana.  
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de s'utilitze qualsevol altra via que es considere oportuna.  
  
  
València, 29 d'abril de 2011.- El director general de Justícia i Menor: Antonio Gastaldi Mateo.  
  
  
Estatuts per al Règim i Govern del Col·legi Oficial d'Agents Comercials d'Alacant  
  
Preàmbul  
  
L'Estatut d'Autonomia de la Comunitat Valenciana, en l'article 49, apartat 22, confereix a la Generalitat la competència exclusiva en matèria de col·legis professionals i exercici de les professions titulades, sense perjudici del que disposen els articles 36 i 139 de la Constitució. El primer d'aquests exigeix que la regulació dels col·legis professionals, i de l'exercici de les professions titulades, s'efectue mitjançant una llei, i imposa que l'estructura interna i el funcionament dels col·legis siguen democràtics.  
En desplegament del procés d'assumpció plena de les competències que a la Comunitat Valenciana, li corresponen en matèria de col·legis professionals, les Corts van promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana (publicada en el DOGV, de 9 de desembre de 1997); en la disposició transitòria primera de la qual es va disposar que els col·legis professionals existents a la Comunitat Valenciana adaptaren els seus Estatuts i reglaments de règim interior, si calguera, a la dita Llei, en el termini d'un any, comptador des de la seua entrada en vigor.  
En compliment del mandat disposat en la nova Llei, es va procedir a elaborar uns nous Estatuts que comprenguera més àmpliament aspectes que afecten la col·legiació i que, d'alguna manera, havien quedat desfasats, i es va procedir a la seua aprovació en Junta General extraordinària de col·legiats, de data 29 de juny de 1998.  
La Llei 17/2009, de 23 de novembre, sobre el lliure accés a les activitats de serveis i el seu exercici, i la Llei 25/2009, de 22 de desembre, de modificació de diverses lleis per a la seua adaptació a la Llei sobre el lliure accés a les activitats de serveis i el seu exercici, han produït modificacions en la legislació vigent i són, algunes d'aquestes modificacions, d'influència directa en les normes de regulació dels col·legis professionals i que, per tant, obligava a reformar algunes qüestions dels nostres Estatuts.  
El Col·legi Oficial d'Agents Comercials d'Alacant està inscrit al Registre de Col·legis Professionals i de Consells Valencians de Col·legis Professionals amb el núm. 19 de la Secció Primera, radica en la dita ciutat i manté la seua jurisdicció territorial en tot l'àmbit de la província, llevat del municipi d'Alcoi.  
TÍTOL I  
Disposicions generals  
  
Capítol únic  
Del Col·legi d'Agents Comercials com a corporació  
  
Article 1. Denominació  
El Col·legi Oficial d'Agents Comercials d'Alacant és continuador amb la seua actual denominació de Col·legi Oficial d'Agents Comercials, creat pel Reial Decret del Ministeri de Treball, Comerç i Indústria, de 8 de gener de 1926, amb les seues reformes posteriors i conservant el seu actual patrimoni.  
  
Article 2. Personalitat  
L'Il·lustre Col·legi Oficial d'Agents Comercials d'Alacant és una corporació de dret públic, amb personalitat jurídica pròpia i plena capacitat per al compliment dels seus fins, que és regit pels presents Estatuts, per la Llei de Col·legis Professionals de la Comunitat Valenciana, i per les altres lleis que li puguen afectar.  
Li correspon la representació, coordinació, gestió i defensa dels interessos professionals de tots els seus inscrits, siga quina siga la naturalesa i classe de contracte que els vincule amb el seu manador.  
  
Article 3. Domicili  
La seu del Col·legi Oficial d'Agents Comercials d'Alacant es troba ubicada a la ciutat d'Alacant, Gran Via Pintor Xavier Soler núm. 6, pis 1r, locals L a Q.  
  
Article 4. Àmbit territorial  
La seua jurisdicció territorial és provincial, i s'entén per tal l'àmbit de la província d'Alacant, amb l'única excepció del municipi d'Alcoi.  
  
A més, podrà constituir delegacions en les localitats de la seua demarcació territorial en què ho considere oportú, atenent el nombre de professionals que tinguen la seua residència en aquelles, o altres localitats limítrofs.  
  
Article 5. Delegacions  
Conforme s'indica en l'article 4 d'aquests Estatuts, en aquelles localitats on hi haja més de vint-i-cinc col·legiats podran constituir-se, a instàncies de la Junta de Govern, delegacions locals del Col·legi Oficial d'Agents Comercials d'Alacant, el titular de les quals estarà en constant relació amb la Junta de Govern, la qual li fixarà les funcions a realitzar.  
Els delegats podran assistir a les sessions que celebre la Junta de Govern del Col·legi Oficial d'Agents Comercials d'Alacant, amb veu i sense vot, quan siguen convocats pel president d'aquest.  
El delegat serà elegit també per votació secreta de tots els col·legiats residents a la localitat de què es tracte i de les reunions que celebre haurà de donar compte a la Junta de Govern del Col·legi Oficial d'Agents Comercials d'Alacant i, a més, realitzarà delegació totes les funcions que li encomane aquesta.  
  
Article 6. Dels fins del Col·legi Oficial d'Agents Comercials d'Alacant   
  
Són fins essencials d'aquesta corporació:  
a) L'ordenació de la professió, dins del marc legal respectiu, dins l'àmbit de la seua competència, en benefici tant de la societat a què serveix com dels interessos generals que li són propis.  
b) Vigilar l'exercici de la professió, facilitant el coneixement i compliment de qualsevol tipus de disposicions legals que afecten cada una i fer complir l'ètica professional i les normes deontològiques que li siguen específicament pròpies; així com vetlar per l'adequat nivell de qualitat de les prestacions professionals de les persones col·legiades, i per a això es promourà la formació i perfeccionament d'aquests.  
c) La defensa dels interessos professionals dels/de les col·legiats/ades i la representació exclusiva de l'exercici de la professió.  
d) La protecció dels interessos dels consumidors i usuaris dels serveis dels seus col·legiats/ades.  
  
Article 7. Funcions del Col·legi Oficial d'Agents Comercials d'Alacant  
Per al compliment dels seus fins essencials, són funcions pròpies del Col·legi Oficial d'Agents Comercials d'Alacant:  
a) Ordenar, en l'àmbit de la seua competència, l'activitat professional dels/de les col·legiats/ades; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'orde professional i col·legial.  
b) Procurar l'harmonia i col·laboració entre els/les col·legiats/ades, i impedir la competència deslleial entre ells.  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o de sanció a què estan obligades les administracions públiques.  
d) Intervindre en els procediments d'arbitratge, en aquells conflictes que per motius professionals se susciten entre col·legiats/ades o en què el Col·legi siga designat per a administrar l'arbitratge, conforme l'article 14.a), de la Llei 60/2003, de 23 de desembre.  
e) Encarregar-se del cobrament de les percepcions, remuneracions i comissions, a petició dels interessats, en els casos en què el Col·legi tinga creats els serveis adequats i en les condicions que es determinen en cada cas.  
f) Organitzar cursos de formació i perfeccionament per als seus col·legiats/ades, l'assistència als quals serà facultativa, així com organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als/les col·legiats/ades.  
g) Exercir i ostentar, en el seu àmbit, la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals.  
h) Participar en els òrgans consultius de l'administració, en la matèria de competència de la professió, quan aquesta ho requerisca o resulte de les disposicions aplicables.  
i) Exercir totes les funcions que els siguen encomanades per la Generalitat i col·laborar amb aquesta mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que puguen ser-los sol·licitades o que acorden formular per iniciativa pròpia.  
j) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la formació necessària per a facilitar l'accés a la vida professional dels/de les nous/es col·legiats/ades.  
k) Aprovar els seus pressupostos, així com regular i fixar les quotes col·legials, i elaborar una memòria anual amb el contingut mínim establit legalment, que haurà de fer-se pública en el primer semestre de cada any.  
l) Facilitar als tribunals, d'acord amb les lleis, la relació de col·legiats/ades que així ho hagen sol·licitat i que per la seua preparació, i experiència professional, pogueren ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol jutjat o tribunal.  
ll) Emetre informes i dictàmens, de caràcter no vinculant, en procediments judicials o administratius, en què se susciten qüestions relatives a honoraris professionals.  
m) Aprovar els seus Estatuts i reglaments de règim interior.  
n) Evacuar l'informe preceptiu, sobre tots els projectes de normes del Consell que afecten la seua professió.   
nn) Assenyalar els tipus de comissió, d'acord amb l'ús i costum, i orientar els col·legiats en la redacció dels contractes a celebrar amb les seues empreses manadores.  
o) Complir i fer complir als col·legiats les lleis generals i especials i els Estatuts i reglaments de règim interior, així com les normes i decisions adoptades pels òrgans col·legials en matèria de la seua competència.  
p) Atendre les queixes o reclamacions presentades pels col·legiats/ades.  
q) A través d'un servei d'atenció als consumidors o usuaris, tramitar i resoldre quantes queixes i reclamacions -referides a l'activitat col·legial o professional dels/de les col·legiats/ades- es presenten per qualsevol consumidor o usuari que contracte els serveis professionals, així com per associacions i organitzacions de consumidors i usuaris en la seua representació o en defensa dels seus interessos. A través d'aquest servei d'atenció als consumidors o usuaris, resoldre sobre la queixa o reclamació segons siga procedent: bé informant sobre el sistema extrajudicial de resolució de conflictes; bé remetent l'expedient als òrgans col·legials competents per a instruir els oportuns expedients informatius o disciplinaris; bé arxivant o bé adoptant qualsevol altra decisió d'acord amb dret. Aquest servei haurà de preveure la presentació de queixes i reclamacions per via electrònica i a distància.  
r) Quantes altres funcions siguen beneficioses per als col·legiats i els seus interessos professionals i s'encaminen al compliment dels objectius col·legials, dins del marc de la legislació vigent.  
Els acords, decisions i recomanacions del Col·legi Oficial d'Agents Comercials d'Alacant observaran els límits de les normes que regulen la defensa de la competència.  
  
Article 8. Obligatorietat de la col·legiació  
Les persones que tinguen el seu domicili fiscal a l'àmbit territorial de Col·legi Oficial d'Agents Comercials d'Alacant, hauran de sol·licitar obligatòriament la seua inscripció en aquest, quan tinguen o pretenguen tindre per professió permanent o ocasional la de promoure, negociar o concretar operacions mercantils en nom i per compte d'una o unes quantes empreses, mitjançant retribució i en zona determinada, siguen quines siguen les característiques contractuals amb què realitzen la seua comesa; bé actuant amb facultats per obligar l'empresa ordenant en les operacions en què intervinguen, i respondre al bon fi d'aquestes, o limitant-se a promoure tals operacions sempre que aquestes exigisquen l'aprovació i conformitat de l'empresa, sense que l'agent quede obligat a respondre del bon fi o de qualsevol altre element de l'operació, conforme ho regula la Llei 12/1992, de 27 de maig, sobre Contracte d'Agència.  
El Col·legi Oficial d'Agents Comercials d'Alacant no podrà exigir als agents comercials, col·legiats en un altre col·legi, però que exercisquen en el seu territori, comunicació ni cap habilitació ni el pagament de contraprestacions econòmiques diferents d'aquelles que exigisquen habitualment als seus col·legiats per la prestació dels serveis de què siguen beneficiaris i que no es troben coberts per la quota col·legial.  
  
El Col·legi Oficial d'Agents Comercials d'Alacant haurà d'utilitzar els oportuns mecanismes de comunicació i els sistemes de cooperació administrativa entre autoritats competents, previstos en la Llei 17/2009, de 23 de novembre, sobre el Lliure Accés a les Activitats de Serveis i el seu Exercici, a l'efecte d'exercir les competències d'ordenació i potestat disciplinària que corresponen al Col·legi del territori en què s'exercisca l'activitat professional, en benefici dels consumidors i usuaris. Les sancions imposades, si fa al cas, per aquest il·lustre Col·legi Oficial d'Agents Comercials d'Alacant, produiran efectes en tot el territori espanyol.  
L'exercici professional en forma societària es regirà pel que preveuen les lleis. En cap cas el Col·legi Oficial d'Agents Comercials d'Alacant podrà, per si mateix o a través dels seus Estatuts o la resta de normativa col·legial, establir restriccions a l'exercici professional en forma societària.  
  
TÍTOL II  
De la col·legiació i exercici de la professió  
  
Capítol primer  
De la col·legiació  
  
Article 9. Inscripció obligatòria  
La inscripció obligatòria en el Col·legi Oficial d'Agents Comercials d'Alacant, de qualsevol dels professionals definits en l'article anterior, abastarà aquells que realitzen les seues funcions a Espanya, siga quina siga la seua nacionalitat i actuen per compte d'empreses nacionals i/o estrangeres, així com als espanyols que realitzen les seues operacions a l'estranger per compte d'empreses espanyoles. No obstant això, la col·legiació per a aquells nacionals dels Estats membres de la Unió Europea que es troben prèviament establits, amb caràcter permanent, en qualsevol dels esmentats Estats, serà regit pels termes que resulten de la legislació comunitària i el dret intern del país d'establiment, en desplegament de l'esmentada legislació.  
La col·legiació es regirà pel principi d'igualtat de tracte i no discriminació, en particular per raó de l'origen racial o ètnic, religió o conviccions, discapacitat, edat o orientació sexual.  
  
Article 10. Requisits per a la incorporació al Col·legi  
Qualsevol de les persones que hagen d'inscriure's obligatòriament en el Col·legi Oficial d'Agents Comercials d'Alacant, acreditaran trobar-se en possessió del grau d'instrucció en el seu nivell mínim segons la legislació vigent, i superar les proves d'aptitud que s'establisquen.  
  
  
Article 11. Tribunal jutjador de les proves d'aptitud  
El Tribunal encarregat de jutjar les dites proves d'aptitud estarà constituït pel president del Col·legi Oficial d'Agents Comercials d'Alacant, o persona en qui delegue, juntament amb el secretari de la Junta de Govern i tres vocals designats per la mateixa entre la resta de membres de la Junta de Govern i del lletrat del Col·legi Oficial d'Agents Comercials d'Alacant, si n'hi ha, que formarà part del Tribunal. El programa i nombre d'exercicis serà establit pel Consell Valencià de Col·legis d'Agents Comercials.  
La Junta de Govern fixarà els drets d'examen que procedisquen.  
  
Article 12. Títol d'agent comercial  
Superada la prova d'aptitud, a què es refereix l'article anterior, el Ministeri, que a nivell de l'estat espanyol siga competent en cada moment en matèria de comerç, a proposta del Consell General, i prèvia petició del Consell Valencià a instàncies del Col·legi Oficial d'Agents Comercials d'Alacant, expedirà el títol d'agent comercial, document indispensable que el facultarà per a l'exercici actiu de la professió, siga quina siga la modalitat o règim contractual en què aquesta s'exercisca.  
  
Fins que expedisca el títol el Ministeri, el Consell Valencià expedirà resguard de la sol·licitud en tràmit, que l'habilitarà provisionalment per a la incorporació al Col·legi i per a l'exercici de la professió.   
  
  
Article 13. Ingrés en el Col·legi  
Qualsevol persona aspirant a l'ingrés, que haja superat la prova d'aptitud per a pertànyer al Col·legi Oficial d'Agents Comercials d'Alacant i haja satisfet els drets d'obtenció del títol professional, podrà sol·licitar-hi el seu ingrés, en virtut d'instància subscrita per la mateixa persona interessada i dirigida al president, o pels mitjans telemàtics que el Col·legi Oficial d'Agents Comercials d'Alacant haurà de posar a disposició de la persona aspirant.  
  
Article 14. Ingrés d'estrangers al Col·legi  
Els estrangers no comunitaris, que aspiren a inscriure's al Col·legi Oficial d'Agents Comercials d'Alacant i superen la prova d'aptitud a ingrés en aquest, hauran d'acompanyar la documentació expedida pel Ministeri de Treball que els autoritze concretament a exercir la professió d'agent comercial, en la respectiva localitat de la seua residència.  
  
  
Article 15. Targeta d'identitat professional  
L'estudi i resolució de les sol·licituds d'ingrés seran duts a terme per la Junta de Govern del Col·legi Oficial d'Agents Comercials d'Alacant, i acordada que siga la seua admissió, se li expedirà la targeta d'identitat professional, en què conste, juntament amb la fotografia de la persona interessada, el seu nom i cognoms, número de col·legiació, data d'alta en el Col·legi i data d'expedició de la targeta, que haurà d'anar firmada per la persona interessada, així com pel president i secretari del Col·legi. La targeta d'identitat professional serà legalitzada pel Consell Valencià.  
Amb la documentació aportada s'obrirà a cada un dels col·legiats el seu expedient personal.   
El Col·legi Oficial d'Agents Comercials d'Alacant facilitarà al Consell Valencià de Col·legis Professionals d'Agents Comercials la informació concernent a les altes, baixes, i qualssevol altres modificacions que afecten els registres de col·legiats i de societats professionals, perquè en prenguen coneixement i anotació als registres centrals de col·legiats i de societats professionals, i s'haurà de traslladar l'esmentada informació al Consell General de Col·legis d'Agents Comercials d'Espanya.  
  
Article 16. Quota d'ingrés  
Prèviament al lliurament de la targeta d'identitat professional i a l'obertura de l'expedient personal de cada persona sol·licitant, aquesta haurà d'abonar una quota d'ingrés, la quantia de la qual determinarà, per a cada any, el Col·legi Oficial d'Agents Comercials d'Alacant en funció dels costos associats a la tramitació de la inscripció.  
  
Article 17. Causes de denegació de la incorporació al Col·legi  
Es denegaren les sol·licituds d'incorporació sempre que els qui les formulen es troben en algun dels casos següents:  
1. Quan s'haguera produït la inhabilitació o suspensió per a l'exercici del comerç, en virtut de sentència o resolució ferma.  
2. Haver estat sancionat, disciplinàriament, amb la suspensió de l'exercici professional per un altre col·legi d'agents comercials.  
  
Article 18. Pèrdua de la condició de col·legiat  
La condició de col·legiat es perdrà:  
a) Per baixa voluntària.   
Quan qualsevol agent comercial, ja admés o inscrit al col·legi respectiu, cesse en l'exercici de la professió i manifeste voluntàriament el seu desig de causar baixa al Col·legi, ho verificarà necessàriament per escrit, mitjançant carta dirigida al senyor president d'aquest, i tornarà la targeta d'identitat professional que l'acredite com a col·legiat/ada.  
  
b) Per deixar de satisfer durant un any, tant les quotes ordinàries o extraordinàries acordades, com les altres càrregues col·legials a què estiguera obligat/ada, i llavors haurà de tornar la targeta i si no ho efectua, la Junta de Govern anunciarà públicament la baixa col·legial amb anul·lació de la targeta, i es publicarà aqueixa baixa, en el Butlletí Oficial de la Província.   
En aquests casos, cabrà la possibilitat de la rehabilitació, en la forma i condicions que determine el Consell General de Col·legis Oficials d'Agents Comercials d'Espanya.  
S'estimarà que l'agent comercial ha incomplit amb la seua obligació de contribuir a les càrregues col·legials, si no abona l'import d'aquestes durant més de tres mesos. Transcorregut aquest termini, serà suspés dels seus drets com a col·legiat/ada i, transcorregut el termini d'un any, es procedirà a acordar la baixa col·legial.  
c) Per condemna ferma, que comporte l'accessòria d'inhabilitació per a l'exercici del comerç.  
d) Per expulsió del Col·legi, acordada en expedient disciplinari.  
  
  
Article 19. Col·legiats no exercents  
Aquells col·legiats en exercici que passen a la situació de jubilació o invalidesa permanent per a la professió, i així ho acrediten, tindran dret a continuar ostentant la condició de col·legiat no exercent.  
  
  
Article 20. Drets dels col·legiats no exercents  
Els col·legiats no exercents tindran els mateixos drets que els exercents, llevat d'aquells que deriven de l'exercici de la professió.  
  
Article 21. Obligacions dels col·legiats no exercents  
Els col·legiats no exercents tindran les mateixes obligacions que els exercents.  
  
Article 22. Finestreta única  
1. El Col·legi Oficial d'Agents Comercials d'Alacant disposarà d'una pàgina web perquè, a través de finestreta única, els professionals puguen realitzar tots els tràmits necessaris per a la col·legiació, el seu exercici i la seua baixa al Col·legi, a través d'un únic punt, per via electrònica i a distància. Concretament, es farà el que calga perquè, a través d'aquesta finestreta única, els professionals puguen, de forma gratuïta:  
  
a) Obtindre tota la informació i formularis necessaris per a l'accés a l'activitat professional i el seu exercici.  
b) Presentar tota la documentació i sol·licituds necessàries, i incloure la de la col·legiació.  
c) Conéixer l'estat de tramitació dels procediments en què tinga consideració de persona interessada i rebre la corresponent notificació dels actes de tràmit preceptius i la seua resolució pel Col·legi, inclosa la notificació dels expedients disciplinaris, quan no fóra possible per altres mitjans.  
d) Convocar els col·legiats a les juntes generals ordinàries i extraordinàries i posar en el seu coneixement l'activitat pública i privada del Col·legi Professional.  
2. A través de la referida finestreta única, per a la millor defensa dels drets dels consumidors i usuaris, el Col·legi oferirà la següent informació, que haurà de ser clara, inequívoca i gratuïta:  
a) L'accés al registre de col·legiats/ades, que estarà permanentment actualitzat i en el qual constaran, almenys, les dades següents: nom i cognoms dels professionals col·legiats, número de col·legiació, títols oficials de què estiguen en possessió, domicili professional i situació d'habilitació professional.  
b) L'accés al registre de societats professionals, amb el contingut que vinga establit en la norma que regule les societats professionals.  
  
c) Les vies de reclamació i els recursos, que podran interposar-se en cas de conflicte entre el consumidor o usuari i un col·legiat o el Col·legi Professional.  
d) Les dades de les associacions o organitzacions de consumidors i usuaris, a qui els destinataris dels serveis professionals poden dirigir-se per a obtindre assistència.  
e) El contingut del codi deontològic, si fa al cas.  
  
Capítol segon  
Dels drets i obligacions dels/de les col·legiats/ades  
  
Article 23. Drets dels/de les col·legiats/ades  
Seran drets comuns a tots els col·legiats/ades:  
1) La permanència en el Col·legi, que els facultarà per a l'exercici actiu de la professió en qualsevol de les seues modalitats, fins que no perda la seua condició de col·legiat/ada.  
2) El de participar en l'organització i funcionament del Col·legi, a través del dret de sufragi actiu i passiu, per a l'elecció dels membres als òrgans de govern, d'acord amb el que estableixen els presents Estatuts; a través del dret a promoure actuacions dels òrgans de govern per mitjà d'iniciatives que es puguen formular estatutàriament; a través del dret a crear agrupacions representatives d'interessos específics en el si dels col·legis, amb sotmetiment, en tot cas, als òrgans de govern d'aquests, i finalment, a través del dret a remoure els titulars dels òrgans de govern mitjançant vots de censura en la forma i les condicions previstes en els presents Estatuts.  
  
3) El d'obtindre la defensa en la forma i condicions que establisca el reglament del servei jurídic.  
4) Assistir a quantes ensenyances, cursos, seminaris o qualsevol altre benefici d'entitat anàloga, que s'encamine a la formació i perfeccionament professional dels agents comercials.  
5) Intervindre, a proposta de la Junta de Govern del Col·legi, per a actuar pericialment en raó a la seua capacitació professional, quan així ho sol·liciten els jutjats i tribunals.  
6) Participar en els beneficis que puga aconseguir el Col·legi en interés de la col·legiació.  
7) Sol·licitar i rebre informacions sobre les representacions que siguen oferides al Col·legi per les empreses.  
8) Utilitzar els serveis de biblioteca, sala de treball i qualsevol altre que tinga establit el Col·legi, dins del seu domicili o seu oficial, com així mateix assistir a quants actes o conferències se celebren en aquest, en la forma i les condicions que determine la Junta de Govern.  
  
9) Sol·licitar la condició de beneficiari en les adjudicacions de pisos o habitatges que puguen construir el Col·legi, en el cas que aquest assumira la condició d'entitat promotora d'habitatges.  
10) Ostentar l'emblema o distintiu professional en tots els actes de la seua vida privada o professional.  
  
  
Article 24. Obligacions dels/de les col·legiats/ades  
Seran obligacions comunes a tots els col·legiats/ades:  
1) La d'exercir en tot moment la professió, amb l'exigible moralitat, decòrum i dignitat.  
2) Abstindre's d'acceptar el mandat o representació d'empreses, sense comprovar abans els motius a què haja obeït la substitució o cessament de l'agent anterior, o si han estat complides les obligacions de l'empresa manadora quant a liquidació de comissions o indemnitzacions que a aquell li haguera pogut correspondre.  
3) Abonar puntualment les quotes col·legials, ordinàries i extraordinàries.  
4) Assistir personalment, llevat de causa justificada, a les juntes generals, ordinàries i/o extraordinàries, que se celebren al Col·legi i exercir amb eficàcia els càrrecs per als quals fóra elegit o dins de les comissions que la Junta de Govern els encomane.  
5) Abstindre's d'ostentar representacions de cases competitives, sense consentiment de l'empresa respectiva; així com el deure de guardar el degut sigil professional en aquelles operacions o contractes en què així siga demanat per aquelles.  
6) Prohibició de col·laborar amb persones que practiquen clandestinament la professió, i encobrir la falta de col·legiació d'aquestes.  
  
7) Guardar el degut respecte a la Junta de Govern del Col·legi, així com amb els membres que la componen.   
8) Complir les lleis generals i especials i els Estatuts i reglaments de règim interior, així com les normes i decisions adoptades pels òrgans col·legials en matèria de la seua competència.  
  
TÍTOL III  
Del funcionament del col·legi, òrgans de govern, actuació corporativa, règim jurídic i administració  
  
Capítol primer  
Dels òrgans de govern del Col·legi  
  
Article 25. Òrgans de govern del Col·legi  
El govern del Col·legi Oficial d'Agents Comercials d'Alacant correspon als òrgans següents:  
a) A la Junta General de col·legiats/ades.  
b) A la Junta de Govern.  
c) A la Comissió Permanent.  
d) Al president.  
  
Article 26. La Junta General  
La Junta General és l'òrgan suprem de la voluntat col·legiada en els assumptes propis de la seua competència, d'acord amb les disposicions d'aquest Estatut i sense més limitacions que les legalment establides. I els seus acords, vàlidament adoptats, són obligatoris, fins i tot, per als dissidents o absents.  
La Junta General la integraran la totalitat dels/de les col·legiats/ades, cada un dels quals tindrà dret a veu i vot, llevat d'aquells que es troben en situació de suspens.  
  
Article 27. Reunions ordinàries de la Junta General  
La Junta General es reunirà amb caràcter ordinari dues vegades a l'any.  
La primera, després del primer trimestre de l'any, per a l'aprovació de la memòria, balanç, comptes i liquidació de pressupostos de l'any anterior.   
La segona, en l'últim trimestre de l'any, per a l'aprovació dels pressupostos de l'exercici següent.   
Així mateix, es reunirà amb caràcter ordinari per a l'elecció de membres de la Junta de Govern, en l'exercici que corresponga renovació.  
  
Article 28. Reunions extraordinàries de la Junta General  
La Junta General tindrà caràcter extraordinari, quan així ho acorde la Junta de Govern, o ho sol·licite per escrit un nombre de col·legiats/ades que supere el 10% del cens, i especificar els assumptes a tractar en aqueixa Junta.  
  
Article 29. Convocatòria de les juntes generals  
Les juntes generals hauran de convocar-se amb una antelació mínima de 15 dies hàbils, llevat dels casos d'urgència motivada en què, a judici del president, haja de reduir-se el termini.  
L'esmentada convocatòria s'anunciarà necessàriament a través de la finestreta única, així com al tauler d'anuncis del Col·legi, amb assenyalament de l'orde del dia.  
Sense perjudici de l'anterior, es podrà citar també els/les col·legiats/ades per comunicació escrita, en què igualment s'inserirà l'orde del dia i la citació, la qual podrà fer el president o secretari indistintament; citació personal que, en cas de convocatòria urgent, podrà substituir-se per publicació d'aquesta en els mitjans de comunicació escrita de caràcter provincial.   
A la secretaria del Col·legi, durant les hores de despatx, estaran a disposició dels col·legiats/ades els antecedents dels assumptes a deliberar en la junta convocada.  
  
Article 30. Celebració de les juntes generals  
Les juntes generals se celebraran el dia i hora assenyalats, siga quin siga el nombre de col·legiats/ades que hi concórreguen; llevat dels casos en què s'exigisca un quòrum d'assistents determinat. Presidirà la Junta el president o qui actue en representació seua. I tots els assumptes que hagen de ser sotmesos a la Junta General, seran objecte de discussió en aquesta, on el president podrà concedir tres torns a favor i tres torns en contra, per tal de debatre les posicions acordades.  
  
Article 31. Presa d'acords en les juntes generals  
Els acords es prendran per majoria de vots emesos, llevat dels casos en què s'exigisca un quòrum especial i en cap cas serà delegable el vot. Les votacions seran ordinàries a mà alçada o nominals. Només seran nominals quan ho sol·licite un terç dels/de les col·legiats/ades assistents, per al bon recompte dels vots.  
També podran adoptar-se els acords per votació secreta, mitjançant paperetes en sobres que així ho assegure, quan ho sol·licite un terç dels col·legiats/ades assistents.  
  
Article 32. Matèries reservades exclusivament a la Junta General  
Són competències pròpies i exclusives de la Junta General:  
1. Conéixer i sancionar la memòria anual d'activitats a què el sotmeta la Junta de Govern, en què constarà, almenys, el contingut previst en la Llei de Col·legis Professionals, i específicament:  
a) Informe anual de gestió econòmica; incloure les despeses de personal, desglossades, i especificar les retribucions dels membres de la Junta de Govern quant al seu càrrec.  
b) Import de les quotes aplicables, desglossades per concepte i pel tipus de serveis prestats, així com les normes per al seu càlcul i aplicació.  
c) Informació agregada i estadística, relativa als procediments informatius i sancionadors en fase d'instrucció, o que hagen aconseguit fermesa, amb indicació de la infracció a què es refereixen, de la seua tramitació i de la sanció imposada, si fa al cas, d'acord, en tot cas, amb la legislació en matèria de protecció de dades de caràcter professional.  
  
d) Informació agregada i estadística, relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si fa al cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
e) Els canvis en el contingut dels codis deontològics, en cas de disposar-ne.  
f) Les normes sobre incompatibilitats i les situacions de conflicte d'interessos, en què es troben els membres de les juntes de govern.  
  
2. Aprovar els pressupostos i regular, d'acord amb els Estatuts, els recursos econòmics del Col·legi.  
3. Conéixer i aprovar, si fa al cas, definitivament la liquidació dels pressupostos i els comptes de despeses, inversions i ingressos de cada exercici vençut.  
4. Acordar les quotes que pogueren establir-se.  
5. Autoritzar els actes de disposició dels béns immobles i drets reals constituïts sobre els mateixos, així com de la resta de béns patrimonials, que figuren inventariats com de considerable valor.  
  
6. A més, la Junta General coneixerà quants altres assumptes el sotmeta la Junta de Govern per iniciativa pròpia.  
  
Article 33. Acord per a la modificació d'Estatuts  
Hi caldrà també acord de la Junta General Extraordinària, per a la reforma o modificació dels articles del present Estatut.  
  
Article 34. La Junta de Govern  
El Col·legi Oficial d'Agents Comercials d'Alacant estarà regit per una Junta de Govern, constituïda pel/per la president/a, un vicepresident/a, un tresorer/a, un comptador/a, un secretari/ària i sis vocals. Aquest nombre de vocals podrà augmentar-se o disminuir-se, si així ho aconsellara el nombre d'inscrits en el cens, a proposta de la Junta de Govern, i per acord de la Junta General.  
Els vocals exerciran les funcions assenyalades en els Estatuts. Els seus càrrecs estaran numerats, a fi de substituir per orde de categoria al president/a o vicepresident/a en cas de malaltia, absència o vacant.  
  
Quan per qualsevol motiu quedara vacant, definitivament o temporalment, el càrrec de secretari/ària, tresorer/a o comptador/a, seran substituïts per vocals començant per l'últim.  
La Junta de Govern es reunirà, almenys, una vegada al mes.  
  
Article 35. Funcions de la Junta de Govern  
Són funcions de la Junta de Govern:  
1. Del/de la president/a: correspondrà al/a la president/a la representació legal del Col·legi dins i fora d'ell; exercirà les funcions de vigilància i correcció que els Estatuts reserven a la seua autoritat; presidirà les juntes de govern i les generals i tots els actes corporatius celebrats per altres òrgans del Col·legi, dirimir les discussions amb vot de qualitat, en cas d'empat.  
Expedirà, a més, els lliuraments de fons, firmarà la correspondència i documentació global del Col·legi i autoritzarà, amb el seu vistiplau, els certificats expedits pel/per la secretari/ària, comptador/a i tresorer/a, i les actes de les juntes generals, de les juntes de govern i de la Comissió Permanent.  
Li correspondrà l'atorgament de poders de representació processal, per tal de personar-se en els litigis de qualsevol classe, en què puga ser part el Col·legi.  
2. Del/de la vicepresident/a: el/la vicepresident/a portarà totes aquelles funcions que li conferisca el/la president/a, i assumirà les d'aquest/a en cas d'absència, malaltia, abstenció, recusació o vacant.  
Si no n'hi ha se seguirà l'orde establit en les vocalies.  
3. Del/de la secretari/ària:   
El/la secretari/ària podrà ser un membre de la Junta de Govern, i per tant d'electe, o una persona al servei del Col·legi; en aquest últim cas, tindrà veu, però no vot, en els òrgans de govern de què forme part, i correspondrà la seua designació i cessament a la Junta de Govern.  
Corresponen al/a la secretari/ària les funcions següents:  
a) Redactar i dirigir els oficis de citació per a tots els actes del Col·legi, segons les instruccions que reba del/de la president/a i amb l'antelació deguda.  
b) Redactar les actes de les juntes generals, de les juntes de govern, i de la Comissió Permanent.  
c) Portar els llibres necessaris per al millor i més ordenat servei; i per a la qual cosa haurà d'existir, obligatòriament, el llibre registre de títols.  
d) Rebre i donar compte al/a la president/a de totes les sol·licituds i comunicacions que es remeten al Col·legi.  
e) Expedir, amb el vistiplau del/de la president/a, els certificats que es lliuren.  
f) Organitzar i dirigir l'oficina i ostentar la direcció del personal.  
g) Tindre a càrrec seu l'arxiu i segell del Col·legi.  
h) Redactar la memòria anual del Col·legi.  
4. Del/de la tresorer/a: correspondrà al/a la tresorer/a:  
a) Materialitzar la recaptació i custodiar els fons del Col·legi.  
b) Pagar els lliuraments que expedisca el/la president/a.  
c) Informar la Junta de Govern, periòdicament, del compte d'ingressos i despeses.  
d) Ingressar i retirar fons dels comptes bancaris, conjuntament amb el/la president/a o comptador/a, llevat del cas d'acord de la Junta de Govern, en què es delegue per aquesta facultat qualsevol altre membre d'aquesta.  
e) Portar inventari minuciós dels béns del Col·legi, de què serà administrador.  
f) Controlar i verificar la caixa.  
g) Cobrar els interessos i rendes del capital del Col·legi.  
5. Del comptador/a: tindrà l'obligació d'intervindre tots els documents comptables, així com la redacció, per a la seua aprovació per la Junta General, dels balanços, comptes, pressupostos i de qualsevol estudi econòmic que li encarregue la Junta de Govern.  
No obstant el previst en els punts 4 i 5 que antecedeixen, per acord de la Junta de Govern podran acumular-se, en una sola persona, els càrrecs de tresorer/a i comptador/a, amb totes les seues funcions.  
6. Dels vocals: els vocals hauran de dur a terme els serveis que el/la president/a o la Junta de Govern els encomane i les substitucions que els competisquen, d'acord amb els presents Estatuts.  
  
Article 36. La Comissió Permanent  
Com a òrgan de treball de règim interior col·legial existirà la Comissió Permanent, integrada pel/per la president/a, vicepresident/a, secretari/ària, tresorer/a i comptador/a. No obstant això, i a proposta del president/a, podrà designar-se, amb veu però sense vot, en la Comissió Permanent, l'assessor/a o assessors/ores que s'estime convenient, i que pels seus coneixements i experiència puga ser útil la seua opinió en els assumptes a tractar. Serà l'encarregada d'executar els acords de la Junta de Govern, i podrà, en cas d'urgència, acordar el que estime convenient per a la bona marxa del Col·legi, amb obligació de donar-ne compte a la Junta de Govern en la primera reunió que aquesta celebre.  
La Comissió Permanent celebrarà, com a mínim, una sessió quinzenal.  
  
Article 37. Duració i renovació dels càrrecs de la Junta de Govern  
Els càrrecs de la Junta de Govern duraran 4 anys, i es renovaran per meitat cada 2 anys. En la primera renovació vacaran els càrrecs de president/a, comptador/a i vocals de número parell, i en la segona, els de vicepresident/a, secretari/ària, tresorer/a i vocals de número imparell.  
  
Article 38. Elecció dels càrrecs de la Junta de Govern  
Els càrrecs de la Junta de Govern es proveiran per elecció, mitjançant votació directa i secreta. I podrà optar-se a la reelecció per mandats successius de la mateixa duració.  
Si es produeix alguna vacant en la Junta de Govern, es proveiran també per elecció en la Junta General Ordinària de més pròxima celebració i l'elegit/ida exercirà el seu càrrec pel temps que hi haja fins a l'època de la seua renovació, segons el torn establit anteriorment.  
  
  
Article 39. Necessitat de l'exercici de la professió dels membres de la Junta de Govern  
Tots els membres que integren la Junta de Govern hauran de trobar-se en l'exercici actiu de la professió degudament acreditada. Tot i que es podrà, no obstant això, reservar-se una quarta part del nombre dels components de la Junta per a col·legiats/ades no exercents. En tot cas, el càrrec de president/a haurà d'exercir-lo sempre una persona que es trobe en l'exercici actiu de la professió.  
  
Article 40. La Junta de Govern com a òrgan executiu  
La Junta de Govern és l'òrgan d'execució i gestió dels acords de la Junta General, així com del desenrotllament permanent de l'administració col·legial, i tindrà les més àmplies atribucions que puguen executar-se en defensa dels interessos del Col·legi i dels col·legiats/ades, que no estiguen estatutàriament reservats per a la Junta General.   
  
Article 41. Assistència a les juntes de Govern i cessament dels seus membres  
En absència, impossibilitat o malaltia del/de la president/a, vicepresident/a, secretari/ària, tresorer/a i comptador/a, els vocals de la Junta de Govern el substituiran en les seues funcions, i tindran a més el dret a assistir a les reunions de la Comissió Permanent, amb dret a veu i vot.   
L'assistència a les juntes de Govern i reunions de la Comissió Permanent, es consideraran obligatòries per a tots els qui en formen part, i s'estimarà que renuncien al càrrec automàticament, si deixen d'assistir a tres sessions consecutives o a cinc alternes en el termini d'un any, sense justificar degudament la seua inassistència.  
Tots els components de la Junta de Govern del Col·legi ostentaran, en actes oficials i solemnes, com a distintiu del seu càrrec, una medalla de plata, ovalada, que reproduirà l'emblema professional, i subjecta al coll amb cordó de seda dels colors nacionals.   
Tots els components de la Junta de Govern del Col·legi cessaran en els seus càrrecs en complir-se el període de mandat per al qual van ser elegits, llevat que foren objecte de reelecció. Igualment, cessaran en l'exercici del càrrec, per dimissió voluntària acceptada per la Junta de Govern. Es produirà també el cessament automàtic en l'exercici dels càrrecs de la Junta de Govern, quan la persona interessada deixe d'exercir la professió o sol·licite la seua baixa al Col·legi.   
Podrà acordar-se el cessament de qualsevol membre de la Junta de Govern, mitjançant expedient contradictori i observant-se les normes següents:  
- Si la persona expedientada és un membre de la Junta de Govern, l'acord d'instrucció de l'expedient serà adoptat per aquesta, a iniciativa del president del Col·legi.  
- Si l'expedientat fóra el/la president/a del Col·legi, l'acord d'instrucció de l'expedient serà adoptat per les dues terceres parts dels components de la Junta de Govern, i ho haurà de comunicar al Consell Valencià perquè aquest acorde la seua suspensió en l'exercici de les funcions presidencials, i serà substituït pel vicepresident/a, a qui incumbirà la instrucció de l'expedient.  
En ambdós supòsits, conclosa la instrucció de l'expedient, es remetrà aquest al Consell Valencià per a la seua definitiva resolució.  
  
Article 42. Moció de censura  
Hi caldrà una Junta General Extraordinària per a l'aprovació de la moció de censura contra el/la president/a, contra la Junta de Govern o de qualsevol membre d'aquesta.  
Per a exigir la convocatòria de la Junta General, en què es tracte la moció de censura, hi caldrà que la petició siga subscrita pel 20% del cens electoral.  
La moció de censura tindrà caràcter constructiu, és a dir, amb candidatura alternativa, quan es referisca a tota la Junta de Govern o al seu president/a.  
Perquè prospere la moció de censura es requerirà un quòrum d'assistència, com a mínim, de la meitat més un del cens col·legial, i s'exigirà el vot favorable directe i personal de les tres quartes parts dels assistents.   
El termini des de la data de presentació de sol·licitud de Junta General fins a la seua convocatòria no podrà excedir 20 dies.  
  
Article 43. Despeses de representació, dietes i viàtics  
Si els recursos econòmics del Col·legi ho permeten, podrà acordar-se la concessió de despeses de representació, dietes d'assistència i viatges per als membres de la Junta de Govern, així com dietes per assistència a les juntes, encara que això no requerisca desplaçament del seu domicili habitual, i amb aquesta finalitat destinaran les corresponents partides del pressupost.  
Així mateix, qualsevol col·legiat/ada, o tercera persona, a qui s'encomane una gestió a realitzar fora de la localitat on té la seu el Col·legi, gaudirà d'un viàtic que serà fixat per la Junta de Govern.  
  
Capítol segon  
De les eleccions dels membres de la Junta de Govern  
  
Article 44. Caràcter electiu dels càrrecs de la Junta de Govern  
Els càrrecs de la Junta de Govern del Col·legi tindran caràcter electiu i d'origen representatiu, ajustat als més clars principis democràtics, mitjançant votació directa, lliure i secreta de tots els/les col·legiats/ades, sempre que es troben en l'exercici dels seus drets com a tals.   
  
  
Article 45. Condicions d'elegibilitat  
Seran elegibles aquells/aquelles col·legiats/ades que, gaudint de la condició d'electors/ores, compten almenys amb un any d'antiguitat en el Col·legi i siguen proclamats d'acord amb les normes i condicions reglamentàriament establides.  
  
Article 46. Exercici del vot  
El vot dels/de les col·legiats/ades electors/ores s'exercirà personalment en forma secreta o per correu.   
  
Article 47. El vot per correu  
Es garanteix el vot per correu d'acord amb els procediments que a aquest efecte establisca el Consell Valencià de Col·legis Oficials d'Agents Comercials.   
  
Article 48. Convocatòria d'eleccions  
La convocatòria d'eleccions es farà, almenys, amb trenta dies naturals d'antelació a la data en què haja de celebrar-se.  
  
Article 49. Llistes de col·legiats/ades amb dret de vot  
Simultàniament a la publicació de la convocatòria, el/la secretari/ària del Col·legi ordenarà publicar als locals d'aquest les llistes dels col·legiats/ades amb dret de vot. Les llistes comprendran els col·legiats/ades inscrits/es fins al primer dia del mes natural anterior a aquell en què es publique la Convocatòria.  
Contra les inclusions i exclusions de les llistes, podrà formular-se recurs per les persones interessades, en el termini improrrogable de tres dies, i serà resolt al cap d'altres dos per la Junta de Govern del Col·legi, sense ulterior recurs.  
  
Article 50. Sol·licitud de proclamació de candidats  
La proclamació de candidats es farà, almenys, amb vint dies naturals a la data fixada per a la celebració de les eleccions, i aquells col·legiats/ades que aspiren a ser elegits/ides sol·licitaran la seua proclamació com a candidats en carta firmada per ells, i avalada amb la firma de deu col·legiats/ades.  
  
Article 51. Proclamació de candidats  
Rebudes les sol·licituds per a prendre part com a candidats en l'elecció, la Junta de Govern els declararà formalment proclamats quinze dies abans de la celebració de les eleccions, i la campanya electoral de cada candidat a formar part de la Junta de Govern no podrà donar començament fins que s'haja efectuat la seua proclamació; finalitzarà abans de les vint-i-quatre hores del dia anterior a la data de l'acte de l'elecció, i es desenrotllarà de tal forma que oferisca a cada un dels proclamats les mateixes oportunitats.  
  
Article 52. Eleccions  
L'acte de l'elecció podrà celebrar-se al domicili del Col·legi o en qualsevol altre lloc, si així ho estima convenient la Junta de Govern, en atenció al possible nombre de votants, i es constituiran unes quantes meses distribuïdes per orde alfabètic de cognoms per a facilitar el desenrotllament de l'elecció.  
  
Article 53. La Mesa d'Elecció  
La Mesa d'Elecció, o la de les altres que puguen constituir-se per a facilitar l'emissió del vot conforme, s'indica en els articles anteriors, i formades per un president/a i dos adjunts designats per insaculació entre tots els components del cens del Col·legi. S'insacularan també un nombre de suplents per a les possibles renúncies o impossibilitat de què resulten elegits en el sorteig.  
  
Article 54. Interventors  
Els candidats/ates tindran dret, cada un d'ells, a designar un o dos interventors/ores que assistiran al desenrotllament de l'elecció, i formaran part de la Mesa. La designació d'aquests interventors/ores haurà de fer-se, com a màxim, vint-i-quatre hores abans del dia assenyalat per a l'elecció, i no s'admetran designació d'interventors/ores passat el dit termini.  
  
Article 55. Desenrotllament de les eleccions  
En l'anunci de convocatòria, que haurà de remetre's per la Junta de Govern a tots els col·legiats/ades, s'indicarà el lloc i dia en què l'elecció vaja a tindre lloc, amb indicació clara de l'hora de començament i tancament de l'elecció, acabada la qual s'efectuarà l'obertura dels sobres enviats per correu, i es procedirà llavors a verificar l'escrutini, de què s'estendrà l'acta adient, la qual firmaran el president i els adjunts, així com els interventors/ores que ho desitjaren.  
  
Article 56. Vot  
En les candidatures, en paper en blanc, constarà amb tota claredat el nom i cognoms dels candidats/ates que aspiren a ser elegits/ides, sense admetre un nombre més gran dels càrrecs a cobrir i sense admetre paperetes esmenades o ratllades que puguen oferir dubte sobre la identitat del candidat.  
  
Article 57. Candidats/ates electes  
Acabat l'acte de l'escrutini, el president/a declararà electes a aquells candidats/ates que hagen obtingut més vots, procedint a redactar l'acta en la forma assenyalada. Tot seguit es cremaran o es destruiran totalment les paperetes depositades a l'urna i les que s'hagueren rebut per correu.  
  
Article 58. Presa de possessió dels candidats electes  
En el termini de vuit dies, després de la celebració de les eleccions, es procedirà a la presa de possessió dels candidats electes, i si algun d'ells deixa de presentar-se a dita presa de possessió, sense causa molt justificada que no signifique renúncia, o renunciara a ser elegit, serà proclamat el candidat amb nombre de vots immediatament inferior.  
  
En cas d'igualtat de vots, s'elegirà sempre el candidat/ata de més edat.  
  
Article 59. Constitució de la Comissió Permanent  
Una vegada possessionats dels seus càrrecs, la Junta de Govern, a què es refereix la renovació total o parcial d'aquesta, procedirà a la constitució de la Comissió Permanent.  
Si en el transcurs des de l'última elecció celebrada, a què corresponga la renovació total o parcial de la Junta de Govern, es produeix alguna vacant d'aquesta, es podrà optar o per convocar noves eleccions parcials només pel període de temps que resta fins al cicle de renovació total, o bé perquè dita vacant siga proveïda provisionalment, d'entre els col·legiats que la Junta de Govern considere més idonis.  
  
  
Capítol tercer  
Dels recursos del Col·legi  
  
Article 60. Recursos ordinaris  
Constitueixen els recursos ordinaris del Col·legi Oficial d'Agents Comercials d'Alacant:  
1. Els rendiments de qualsevol naturalesa que produïsquen els béns o drets que integren el patrimoni del Col·legi.  
2. Els drets d'incorporació al Col·legi, que lliurement determine la Junta de Govern.  
3. Els drets pels dictàmens, informes, resolucions o arbitratges que se sotmeten a la Junta de Govern.  
4. L'import de les quotes ordinàries o extraordinàries a abonar pels col·legiats, que seran fixades per la Junta General.  
5. Els drets per expedició de certificats.  
6. Les rendes procedents de la inversió dels romanents d'exercicis anteriors, si n'hi ha.  
7. Qualsevol altre concepte que legalment procedisca.  
  
Article 61. Recursos extraordinaris  
Constituiran els recursos extraordinaris del Col·legi Oficial d'Agents Comercials d'Alacant:  
1. Les subvencions o donatius que es concedisquen al Col·legi per l'Estat, la Generalitat o altres corporacions oficials, entitats o particulars.  
2. Els béns que, per qualsevol títol, passen a forma part del patrimoni del Col·legi.  
3. Les quantitats que per qualsevol concepte corresponga percebre al Col·legi quan administre, en compliment d'algun encàrrec temporal o perpetu, cultural o benèfic, determinats béns o rendes.  
4. Qualsevol altre que legalment procedira.  
  
Article 62. Regles generals sobre la custòdia  
El patrimoni social del Col·legi s'invertirà preferentment en valors de tota garantia, llevat que, en casos especials i segons el parer de la Junta de Govern, s'acordara la seua inversió en immobles o altres béns.  
Els valors es depositaran en l'entitat que la Junta de Govern acorde i els resguards del depòsit es custodiaran en la caixa del Col·legi, sota la personal i immediata responsabilitat del tresorer/a.  
  
Article 63. Rendició de comptes  
Els col·legiats/ades, en un nombre superior al 10% del cens, podran formular petició concreta i precisa sobre qualsevulla dada relativa a l'exercici econòmic.  
Els comptes del Col·legi podran ser examinats a la seu col·legial, en el període que medie entre la convocatòria de la Junta General i 48 hores abans de l'assenyalada per a la seua celebració.  
  
Capítol quart  
De les seccions d'especialitzats  
  
Article 64. Seccions d'especialitzats  
Com a òrgan col·laborador de la Junta de Govern i especialment del seu president/a, el Col·legi podrà constituir seccions d'especialitzats, i agrupar en el si d'aquestes aquells agents comercials que ostenten la representació o mandat d'una determinada branca de la indústria o el comerç.  
  
Article 65. Inscripció en les seccions d'especialitzats  
Els col·legiats/ades han d'integrar-se en la secció d'especialitzats que els corresponga per la seua activitat específica o principal, per a la qual cosa sol·licitaran la seua inscripció. Al seu torn, les seccions podran dividir-se en grups.  
  
Article 66. Seccions existents  
Les seccions que hi ha en l'actualitat al Col·legi Oficial d'Agents Comercials d'Alacant s'enumeren tot seguit; sense perjudici que puguen suprimir-se, crear-se'n altres o modificar l'estructura general d'aquestes, per acord de la Junta de Govern:  
  
I. Alimentació  
1.01. Alimentació en general  
1.02. Confiteria i galetes  
1.03. Conserves, liofilitzats, congelats, cuinats, fruits secs, colonials  
1.04. Productes lactis i d'animals de corral  
1.05. Olis, greixos per a l'alimentació  
1.06. Carns i embotits  
1.07. Fruites i llegums  
1.08. Peix, mariscos i saladures  
1.09. Cereals, grans, pinsos i la resta de matèries per a la indústria de l'alimentació  
1.10. Begudes alcohòliques  
1.11. Begudes no alcohòliques  
1.12. Productes enològics  
  
II. Articles per a la llar i oci  
2.01. Parament (cristalleria i vaixella) i coberteria  
2.02. Regals (ceràmica, vidre, elements decoratius) i publicitaris  
  
2.03. Joguets, jocs, articles d'esport, càmping, caça i pesca, trofeus i nadalencs  
2.04. Electrodomèstics (vídeo, so, TV)  
2.05. Tabacs i articles de fumador  
2.06. Oci (Casinos, bingos, sales de festes, salons recreatius, cine, teatre, música i instruments musicals)  
2.07. Indústries del vidre, vidre auxiliar  
2.08. Mobiliari, decoració i obres d'art  
2.09. Il·luminació  
  
III. Joieria, bijuteria, rellotgeria, òptica  
3.01. Fotografia i òptica  
3.02. Joieria, orfebreria, rellotgeria, bijuteria  
3.03. Instruments de mesura i control  
  
IV. Productes químics  
4.01. Drogueria, perfumeria i productes de bellesa  
4.02. Productes químics i derivats, pintures i vernissos  
4.03. Productes farmacèutics, veterinaris, herbolari i material ortopèdic  
4.04. Carburants, combustibles, i els seus derivats, plàstics, cautxú i lubrificants   
  
V. Tèxtils i cuiros  
5.01. Primeres matèries tèxtils i filats  
5.02. Teixits i draperia  
5.03. Confecció  
5.04. Llenceria  
5.05. Roba de llit i taula  
5.06. Gèneres de punt, merceria i paqueteria  
5.07. Cuiros i pells  
5.08. Calcer, marroquineria, guanteria, articles de viatge  
  
VI. Paper i cartó  
6.01. Matèries primeres  
6.02. Arts gràfiques i enquadernació  
6.03. Editorials i llibreries  
6.04. Papereria i objectes d'escriptori  
6.05. Envasos, embalatges i cartonatges  
  
VII. Maquinària i eines  
7.01. Màquines-eines  
7.02. Maquinària per a l'agricultura, horticultura i ramaderia  
7.03. Camions, automòbils, bicicletes, motocicletes i accessoris  
7.04. Maquinària aeronàutica, pesca i mineria  
7.05. Ferreteria, caragolam i manyeria  
7.06. Bricolatge  
7.07. Motors   
7.08. Bàscules i balances industrials  
7.09. Instrumental metge i quirúrgic  
7.10. Maquinària pesada  
  
VIII. Construcció, obres públiques, instal·lacions  
8.01. Materials de construcció  
8.02. Material elèctric  
8.03. Llanterneria i sanitaris  
8.04. Paviments i revestiments  
8.05. Fusta, suro i derivats  
8.06. Calefacció i aire condicionat  
8.07. Material de protecció  
8.08. Maquinària per a la construcció  
8.09. Jardins, piscines i serveis de neteja  
  
IX. Minerals, ferros i acers, metalls no ferris, ferralles i derivats  
  
9.01. Siderúrgia, fosa, forja, estampació, extrusió, etc.  
9.02. Metalls no ferris  
9.03. Ferralles  
9.04. Envasos i embalatges metàl·lics  
9.05. Minerals  
  
X. Prestacions de serveis  
10.01. Prestació de serveis en general  
10.02. Publicitat  
10.03. Empreses d'organització  
10.04. Serveis financers  
10.05. Transports i serveis afins  
10.06. Importació i exportació  
10.07. Venda domiciliària  
10.08. Agents artístics  
10.09. Informàtica i comunicacions  
10.10. Seguretat  
10.11. Equipaments i instal·lació per a hotels, hospitals i grans centres  
  
Article 67. Òrgans de direcció de les seccions   
Les seccions d'especialitzats constaran d'un president/a i d'un secretari/ària elegit/da per votació directa i secreta entre tots els que formen part de la secció. La presidència, o secretaria de la secció, serà compatible amb l'exercici de qualsevol altre càrrec en la Junta de Govern, llevat de la de president/a del Col·legi.  
  
Article 68. Reunions de les seccions  
El president/a, o el secretari/ària de la secció, hauran de comunicar al president/a del Col·legi la data, hora, lloc i orde del dia, de les reunions que mantinga la secció. I una vegada celebrada, es comunicarà igualment per escrit, el resultat.  
Qualsevol tipus d'iniciativa que prenga la secció haurà de ser posada en coneixement del president/a del Col·legi, qui després de sotmetre-la a consideració de la Junta de Govern resoldrà sobre aquesta.  
  
Article 69. Drets dels inscrits a una secció  
La pertinença a les seccions és un dret de què gaudeix el col·legiat/ada que sol·licite la seua inscripció; que inclou el dret a ser convocat/ada, el dret a assistir, participar i votar, en totes les reunions que mantinga la secció. Sense que puga ser exclòs/a i/o apartat/ada d'aquestes, llevat d'expedient que incoe a aquest efecte la Junta de Govern.  
Qualsevol dels membres de la Junta de Govern tindrà dret a assistir a les reunions que siguen convocades per les seccions.  
  
Article 70. Funcions de les seccions d'especialitzats  
Les seccions d'especialitzats tindran només les funcions següents:   
  
a) Reunir-se periòdicament per a celebrar canvis d'impressions sobre el mercat de l'article o articles a què es refereix el contingut de la secció, i aportar les experiències arreplegades, així com la situació i fluctuacions de l'esmentat mercat.  
b) Informar la Junta de Govern sobre aquelles dades estadístiques, etc., que es refereixen al mercat o ram de cada secció, perquè puguen servir d'element de judici a la Junta de Govern, en el compliment dels fins propis del Col·legi.  
c) Orientar sobre tipus de comissió establits, segons l'ús i costum del mercat, per a cada article o grup d'articles a què s'estenga la competència de la secció, i procurar que tals tipus siguen respectats sense donar lloc a competències il·lícites o deslleials.  
d) Informar en la redacció dels diferents models de contractes per a cada especialitat o grup d'especialitats, i procurar que el model tipus de l'esmentat contracte siga l'adoptat en tots els contractes de representació que se celebren per les persones interessades.  
e) Qualsevol altra iniciativa que s'estime beneficiosa per als interessos específics de la secció o els generals del Col·legi, i comunicar-la al president/a d'aquest.  
  
Capítol cinqué  
De les comissions auxiliars  
  
Article 71. Comissions auxiliars  
Podran constituir-se al Col·legi comissions auxiliars de la Junta de Govern, integrades per membres d'aquesta o per col·legiats/ades que s'hi adscriguen per decisió de la presidència del Col·legi. I tindran veu i vot en la comissió auxiliar, tots els membres d'aquesta.  
  
Article 72. Classes de comissions auxiliars  
Aquestes comissions auxiliars, sense perjudici de poder ser augmentades, completades amb altres, o modificades les seues denominacions, seran a títol orientatiu les següents:  
a) D'admissió, clandestinitat i incompatibilitat.  
b) Cultural professional, biblioteca, publicacions i butlletí del Col·legi.  
c) Comissió revisora de comptes i pressupostos.  
d) Qualsevol altra que a aquest efecte constituïsca la Junta de Govern.  
  
Article 73. Òrgans de direcció de les comissions auxiliars  
Cada una d'aquestes comissions podrà ser presidida per un membre de la Junta de Govern, en qui delegue la presidència del Col·legi, llevat que hi assistisca personalment. La presidència de la comissió de personal i serveis correspondrà sempre al secretari/ària.  
  
Article 74. Òrgans de suport de les comissions auxiliars  
Les comissions auxiliars podran designar un secretari/ària, així com l'adscripció a aquestes d'aquell personal del Col·legi, l'assistència del qual es considere necessària a les reunions que celebren, sense dret a veu ni vot en aquestes, i intervindrà només amb caràcter informatiu, quan per a això siguen requerits.  
  
Capítol sisé  
Del personal i serveis  
  
Article 75. Personal al servei del Col·legi  
Al servei dels col·legiats/ades i de la Junta de Govern del Col·legi, s'organitzarà la seua oficina administrativa, atesa per personal remunerat, subjecte a relació laboral, regulada en l'Estatut dels Treballadors i adscrit dins del ram del Conveni Col·lectiu d'Oficines i Despatxos, sempre que no hi haja un específic de col·legis professionals.  
  
Article 76. Categories  
El personal del Col·legi estarà format per les categories establides en el Conveni Col·lectiu d'Oficines i Despatxos. El nombre d'empleats de cada una d'aquestes serà el que aconsellen les necessitats del Col·legi.  
  
Article 77. Serveis  
Els serveis de biblioteca, sala de treball, ofertes de representacions, etc., s'acomodaran a l'horari i condicions que assenyale per a això la Junta de Govern, i s'inspirarà sempre en les normes que rendisquen la seua major eficàcia en benefici dels col·legiats. El servei d'assessoria jurídica podrà ser de plantilla o contractat i podrà ser prestat als locals del Col·legi o al despatx del lletrat, segons convinguera al millor servei dels col·legiats.  
  
TÍTOL IV  
De recompenses i distincions  
  
Capítol únic  
  
Article 78. Concessió de recompenses i distincions  
Correspon a la Junta de Govern la concessió de recompenses o distincions a aquells col·legiats, o terceres persones, que s'hagen distingit notablement en l'exercici de la professió o en defensa i propaganda de la funció atribuïda a aquesta.  
  
Article 79. Classes de recompenses i distincions per antiguitat  
Les recompenses a concedir només als nostres col·legiats/ades seran les del títol de degà/ana Honorífic/a del Col·legi a aquells a aquelles que per la seua antiguitat accedisquen al primer lloc del cens col·legial, i el diploma a la Fidelitat Col·legial en les seues categories d'or i plata, a aquells o aquelles que hagen aconseguit una antiguitat ininterrompuda com a col·legiats/ades de cinquanta o vint-i-cinc anys respectivament.  
Ambdós es concediran automàticament en aconseguir les persones interessades les respectives antiguitats. Per a determinar el còmput de les corresponents al diploma a la Fidelitat Col·legial s'estableix, com a data, la del 31 de desembre de cada any.  
  
Article 80. Classes de recompenses i distincions per mèrits  
Les recompenses a concedir als nostres col·legiats/ades i terceres persones, basant-se en el que disposa l'article 78, seran el diploma al Mèrit Col·legial en les seues categories d'or, plata i bronze, i es concedirà d'acord amb les normes contingudes en el reglament de concessió d'aquest, que serà redactat per la Junta de Govern.  
La concessió d'aquesta recompensa podrà fer-se també a títol pòstum, com a reconeixement als mèrits contrets per les persones interessades, o en aquells casos de defunció sobrevinguda en accident professional.  
  
TÍTOL V  
DE LA RESPONSABILITAT DELS COL·LEGIATS  
  
Capítol primer  
De les facultats disciplinàries del Col·legi   
d'Agents Comercials  
  
Article 81. Funcions disciplinàries del Col·legi  
La Llei 6/97, de 4 de desembre, de la Generalitat, estableix en l'article, 4 com un dels fins essencials dels col·legis professionals, vigilar l'exercici de la professió i fer complir l'ètica professional i les normes deontològiques que li siguen específicament pròpies. En l'article 5 disposa com una de les funcions pròpies dels col·legis professionals, per al compliment d'aqueix fi essencial, l'obligació de vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis i exercir la potestat disciplinària en l'orde professional i col·legial.  
  
Els agents comercials estan subjectes a responsabilitat disciplinària, en el cas d'infracció dels seus deures professionals.  
Es faran constar, en tot cas, en l'expedient personal del col·legiat/ada, les sancions disciplinàries corporatives.  
  
Article 82. Exercici de la potestat disciplinària  
La Junta de Govern del Col·legi Oficial d'Agents Comercials d'Alacant és competent per a l'exercici de la potestat disciplinària, i s'atendrà a les normes següents:  
1. S'estendrà a la sanció d'infraccions de deures professionals o normes ètiques de conducta, en quant afecten la professió o l'orde col·legial.  
2. Es declararà prèvia la formació d'expedient, seguit pels tràmits del procediment disciplinari que s'estableix en aquests Estatuts.  
  
3. Comprendrà com a correccions les següents:  
A. Advertència per escrit.  
B. Reprensió privada.  
C. Suspensió de la col·legiació.  
D. Expulsió del Col·legi.  
  
Article 83. Adopció d'acords en casos especials  
L'acord de suspensió per més de sis mesos o expulsió, haurà de ser pres per la Junta de Govern, mitjançant votació secreta i amb la conformitat de les dues terceres parts dels membres components d'aquella.  
  
A aquesta sessió estan obligats a assistir tots els components de la Junta. El qui, sense causa justificada, no concorreguera, deixarà de pertànyer a l'òrgan rector del Col·legi, sense que puga ser de nou nomenat membre de la Junta en l'elecció en què es cobrisca la seua vacant.  
  
Article 84. Acords referits a membres de la Junta  
Si l'acord es refereix a algun dels membres de la Junta, coneixerà de l'expedient el Consell Valencià de Col·legis d'Agents Comercials.  
  
  
Capítol segon  
De les faltes i sancions  
  
Article 85. Classes de faltes  
Les faltes que poden comportar sanció disciplinària es classifiquen en molt greus, greus i lleus.  
  
Article 86. Faltes molt greus  
Són faltes molt greus:  
A. L'exercici de la professió d'agent comercial en qualsevol de les seues modalitats per persona que, per l'exercici de les seues funcions, siguen aquestes d'índole oficial o privada, puga exercir coacció o gaudir de privilegi per a la compravenda de mercaderies o l'encàrrec de serveis.   
B. Els actes i omissions que constituïsquen ofensa greu a la dignitat de la professió o a les regles ètiques que la governen i, de manera específica, els que comporten l'incompliment, amb intenció de lucre, dels compromisos contrets en l'exercici d'aquella.  
C. L'atemptat contra la dignitat o honor de les persones que constituïsquen la Junta de Govern, quan actuen en l'exercici de les seues funcions i contra qualsevol company en ocasió de l'exercici professional.  
D. L'embriaguesa o toxicomania habitual, que afecte greument l'exercici de la professió.  
E. La realització d'activitats, constitució d'associacions o pertinença a aquestes, quan tinguen com a fins o realitzen funcions que siguen competència pròpia i exclusiva del Col·legi o les interferisquen en algun mode.  
F. La reiteració en falta greu.  
G. L'encobriment de l'intrusisme professional.  
  
Article 87. Faltes greus  
Són faltes greus:  
A. Acceptar l'agència comercial, mandat o representació d'empreses, sense comprovar prèviament els motius a què haja obeït la substitució o cessament de l'agent comercial que li haja precedit, o si han estat complides les obligacions de l'empresa quant a la liquidació de comissions o indemnitzacions que a aquell poguera correspondre.  
  
B. L'incompliment greu de les normes estatutàries o dels acords adoptats pel Col·legi o pel Consell Valencià, o pel Consell General, si fa al cas, llevat que constituïsca falta de superior entitat.  
  
C. La falta de respecte greu, per acció o omissió, als components de la Junta de Govern, quan actuen en l'exercici de les seues funcions o a qualsevol company/a en l'exercici professional.  
D. Els actes de desconsideració manifesta cap als companys/es en l'exercici de l'activitat professional.  
E. Els actes de competència deslleial.  
F. La violació deliberada dels interessos dels consumidors o usuaris.  
G. Els actes enumerats en l'article anterior, quan no tingueren entitat suficient per a ser considerats com a molt greus.  
  
Article 88. Faltes lleus  
Són faltes lleus:  
A. La falta de respecte lleu als membres de la Junta de Govern, en l'exercici de les seues funcions, o a qualsevol company/a en l'exercici professional, quan no constituïsquen falta greu o molt greu.  
B. La negligència en el compliment de les normes estatutàries.  
C. Les infraccions lleus dels deures professionals.  
D. Els actes enumerats en l'article anterior, quan no tingueren entitat suficient per a ser considerats com a greus.  
  
Article 89. Sancions  
Les sancions i correccions disciplinàries que poden imposar-se són:  
A. Per faltes molt greus:   
1. Suspensió de la col·legiació, per un termini superior a sis mesos i no superior a tres anys.  
2. Expulsió del Col·legi.  
B. Per faltes greus:  
1. Suspensió de la col·legiació, per un termini no superior a sis mesos.  
C. Per faltes lleus  
1. Advertència per escrit.  
2. Reprensió privada.  
  
  
  
  
Capítol tercer  
Del procediment sancionador  
  
Article 90. Procediment sancionador  
Les faltes lleus seran sancionades per la Junta de Govern i, en nom seu, pel president/a del Col·legi, sense necessitat prèvia d'expedient i després de l'audiència o descàrrec de la persona interessada, en garantia de la seua adequada defensa.  
Les faltes greus i molt greus seran sancionades per la Junta de Govern després de l'obertura d'expedient disciplinari, tramitat conforme al reglament de procediment disciplinari aprovat pel Consell Valencià de Col·legis d'Agents Comercials.  
En defecte de l'esmentat reglament, caldrà ajustar-se al que disposa el reglament de procediment disciplinari, aprovat pel Consell General de Col·legis d'Agents Comercials d'Espanya, i en defecte d'aquest, caldrà ajustar-se al que disposen les normes de procediment sancionador contingudes en la Llei de Procediment Administratiu.  
El termini màxim per a la tramitació de l'expedient, i la seua elevació a la Junta de Govern, serà de tres mesos, llevat de pròrroga per causa justificada, que s'hi consignarà expressament.  
La Junta de Govern del Col·legi remetrà al Consell Valencià de Col·legis d'Agents Comercials testimoni dels seus acords de sanció, en els expedients per faltes greus o molt greus.  
Del resultat de tota denúncia per un col·legiat/ada es donarà coneixement al denunciant mitjançant un acord motivat.  
  
Article 91. Efectes, notificacions i recursos contra les sancions  
Les sancions comportaran l'efecte corresponent a cada correcció; la seua imposició serà notificada per la Secretaria i contra la mateixa es podrà recórrer en la forma i amb els efectes previstos en el reglament del procediment disciplinari, aprovat pel Consell Valencià de Col·legis d'Agents Comercials.  
  
Capítol quart  
De la prescripció i rehabilitació  
  
Article 92. Prescripció de faltes i sancions  
Les faltes determinants de sanció disciplinària corporativa prescriuran, si són lleus, als tres mesos; si són greus, a l'any; i si són molt greus, als dos anys, dels fets que les motivaren.  
Les sancions imposades prescriuran, les de les faltes lleus, als tres mesos; les de les faltes greus, a l'any, i les de les faltes molt greus, als tres anys, des de la data de l'acord que les impose.  
  
Article 93. Rehabilitació  
Els sancionats/ades podran demanar la seua rehabilitació, amb la consegüent cancel·lació de la nota del seu expedient personal, en els següents terminis, comptadors des del compliment total de la sanció:  
A. Si fóra per falta lleu, als sis mesos.  
B. Si fóra per falta greu, als dos anys.  
C. Si fóra per falta molt greu, als quatre anys.  
D. Si haguera consistit en expulsió, el termini serà de cinc anys.  
La rehabilitació se sol·licitarà a la Junta de Govern del Col·legi. En el cas d'expulsió, hauran d'aportar-se proves de la rectificació de conducta, que seran apreciades ponderadament pels qui hagen de jutjar en l'àmbit corporatiu, en qualsevol dels seus tràmits.  
Els tràmits de rehabilitació es duran a terme de la mateixa manera que per a l'enjudiciament i sanció de les faltes i amb els mateixos recursos.  
La Junta de Govern remetrà al Consell Valencià de Col·legis d'Agents Comercials testimoni de les seues resolucions en els expedients de rehabilitació que coneguen.  
  
TÍTOL VI  
Del règim jurídic dels actes i de la seua impugnació  
  
Capítol primer  
De la tramitació d'expedients  
  
Article 94. Drets dels col·legiats  
1. Informació i documentació: els col·legiats/ades, a què es referisca un expedient, tindran dret a conéixer, en qualsevol moment, l'estat de la seua tramitació i demanar l'oportuna informació de les oficines del Col·legi.  
També podran sol·licitar que se'ls expedisca còpia certificada d'aspectes concrets continguts en l'expedient, quan es tracte d'acords que els hagen estat notificats.  
En presentar qualsevol escrit o document, podran els col·legiats/ades interessats/ades acompanyar-lo d'una còpia perquè el Col·legi, prèvia confrontació d'aquells, torne la còpia on es farà constar, el segell del Col·legi i la data de presentació.  
Les persones interessades podran demanar el desglossament i devolució dels documents que presenten, la qual cosa acordarà la Junta, i en deixarà nota o testimoni, segons siga procedent.  
2. Actuació per representant: els col·legiats/ades podran actuar per mitjà de representant, que haurà de ser un altre col·legiat/ada, que acreditarà el seu mandat mitjançant document públic, i s'entendrà amb aquest les actuacions que practique el Col·legi, quan així ho sol·licite el mateix interessat/ada.  
3. Termes i terminis: els terminis es comptaran sempre a partir de l'endemà d'aquell en què tinga lloc la notificació de l'acord de què es tracte.  
Sempre que no s'expresse una altra cosa, quan els terminis s'assenyalen per dies s'entén que aquests són hàbils.  
Si el termini es fixa en mesos o en anys, aquests es computaran de data a data. Si en el mes de venciment no haguera dia equivalent a aquell en què comença el còmput, s'entendrà que el termini expira l'últim dia del mes. En aquests casos, s'entén sempre dies naturals. Quan l'últim dia del termini siga inhàbil, s'entendrà prorrogat al primer dia hàbil següent.  
No podrà excedir sis mesos, el temps que transcórrega des del dia que s'inicie un expedient fins aquell en què es dicte la resolució, si no hi ha causes excepcionals, degudament justificades que ho impediren; les quals es consignaran en l'expedient per mitjà de diligència firmada pel seu ponent o encarregat/ada o, si fa al cas, pel secretari/ària.  
  
4. Recepció i registre de documents: al Col·legi es portarà un únic registre, en què es farà el corresponent assentament de tot recurs, escrit o comunicació que presenten els col·legiats/ades.  
  
Capítol segon  
De l'executorietat dels acords i la seua constatació en actes  
  
Article 95. Executorietat  
Tant els acords de la Junta General, com de la Junta de Govern, seran immediatament executius, llevat acord motivat en contra de la mateixa Junta.  
  
Article 96. Llibres d'actes  
Les actes de les juntes generals, de Govern, i de la Comissió Permanent, es transcriuran, separadament, en tres llibres que a aquest efecte i amb caràcter obligatori es portaran al Col·legi. Aquestes seran firmades pel president/a i pel secretari/ària o pels qui hagueren exercit les seues funcions.  
  
Capítol tercer  
Dels recursos  
  
Article 97. Recursos contra acords de la Junta de Govern  
Els acords emanats de la Junta de Govern podran ser objecte de recurs davant del Consell Valencià de Col·legis d'Agents Comercials, dins del termini de quinze dies naturals, comptadors a partir del dia següent del que s'haguera adoptat, quan el recurrent haguera estat present en la seua adopció, o a partir de la seua notificació en els altres casos.  
El recurs serà presentat davant de la Junta de Govern que va dictar l'acord, el qual haurà d'elevar-se, amb els seus antecedents, i informe que procedisca, al Consell Valencià, dins dels quinze dies següents a la data de la presentació.  
Aquells acords que afecten situacions personals hauran de ser notificats als interessats.  
  
  
Article 98. Contra acords de Junta General  
Els acords de les juntes generals seran recurribles per la Junta de Govern, o per qualsevol col·legiat/ada a qui afecte personalment, davant del Consell Valencià de Col·legis d'Agents Comercials, en el termini de quinze dies des de la seua adopció.  
Si la Junta de Govern entén que l'esmentat Acord és greument perjudicial per als interessos del Col·legi o contrari a l'ordenament jurídic podrà, al temps de formular el recurs previst en el paràgraf anterior, suspendre immediatament l'execució d'aquell.  
  
TÍTOL VII  
De la fusió, absorció i segregació  
  
Capítol primer  
De la fusió i absorció  
  
Article 99. Fusió i absorció  
El procediment per a la unió o fusió del Col·legi amb un altre o altres col·legis, l'absorció d'un altre o altres col·legis per part d'aquest Col·legi, o l'absorció d'aquest Col·legi d'un altre, sempre que no se sobrepasse l'àmbit territorial de la Comunitat Valenciana, serà l'establit en els articles següents, i necessitarà l'aprovació del projecte respectiu per part de la Junta General, en la forma establida en l'article 101 d'aquests Estatuts.   
L'acord de fusió amb un altre o altres col·legis, o la seua absorció, portarà implícit, en tot supòsit, l'acord de dissolució del Col·legi. I ambdós se sotmetran al que disposa l'article 8.1 de la Llei de Consells i Col·legis Professionals de la Comunitat Valenciana, per la qual cosa hauran d'obtindre l'aprovació mitjançant un decret del Consell.  
  
Article 100. Projecte de fusió i absorció   
La Junta de Govern nomenarà una Comissió, que s'encarregarà de redactar el projecte de fusió, absorció i dissolució, i establirà els termes i condicions d'aquest.  
Llevat dels casos d'absorció, en què els Estatuts que regiran seran els del Col·legi absorbent, amb les modificacions pertinents, la Comissió i els altres col·legis afectats redactaran els nous Estatuts, que se sotmetran a l'aprovació de la Junta General del nou Col·legi.  
  
  
Article 101. Contingut del projecte de fusió o absorció  
El projecte de fusió o absorció contindrà els aspectes següents:  
  
a) La denominació i domicili dels col·legis afectats.  
b) La data a partir de la qual es produirà la dissolució del Col·legi, si fa al cas, i la forma de liquidació del seu actiu i passiu.  
c) El nou àmbit territorial resultant del procés de fusió o absorció.  
  
d) L'estudi detallat de la viabilitat econòmica del nou Col·legi, així com sobre el patrimoni preexistent que s'aportarà a aquell.  
e) Informe de la Comissió, en què expliquen i justifiquen, detalladament, el projecte de fusió o absorció des del punt de vista jurídic i de la seua viabilitat econòmica.  
f) El balanç de fusió o absorció dels col·legis afectats.  
g) El projecte dels nous Estatuts, llevat del cas d'absorció per un altre Col·legi; supòsit en què es presentaran els estatuts del Col·legi absorbent i el projecte de les modificacions necessàries.  
  
Article 102. Aprovació del projecte de fusió o absorció  
Una vegada elaborat el projecte de fusió, absorció i dissolució, en el termini de dos mesos, es convocarà Junta General extraordinària per a sotmetre a la seua sobirania el projecte elaborat per la Comissió.  
En publicar la convocatòria de la Junta, el Col·legi posarà el projecte de fusió o absorció i dissolució a disposició dels col·legiats/ades, els/les quals podran obtindre còpia d'aquest.  
  
Article 103. Quòrum i majoria especial per a l'aprovació del projecte   
  
El projecte de fusió, absorció i dissolució haurà de comptar, per a la seua aprovació, amb els vots favorables dels dos terços dels col·legiats/ades assistents a la Junta, sempre que estiguen presents el 25% del cens col·legial.  
  
Capítol segon  
De la modificació per segregació  
  
Article 104. Modificació per segregació  
Per a la constitució d'un nou Col·legi, que modifique l'àmbit territorial d'aquest Col·legi, haurà de presentar-se sol·licitud dirigida al seu president/a, subscrita almenys pels dos terços dels col·legiats/ades residents en l'àmbit territorial del Col·legi que es projecta constituir.  
El president/a informarà la Junta de Govern, i convocarà Junta General extraordinària en el termini d'un mes, en què figurarà en l'orde del dia el sotmetiment a la voluntat de la Junta de la sol·licitud de segregació presentada, que haurà de ser aprovada per majoria de dos terços dels col·legiats/ades assistents, sempre que estiguen presents la meitat més un del cens col·legial.  
L'Acord de la Junta contindrà els termes en què s'efectuarà la segregació, la denominació del col·legi segregat, la del col·legi matriu, si fóra modificada, i el nomenament de la Comissió Gestora, el qual haurà de ser sotmés a l'aprovació mitjançant un decret del Consell, amb un informe previ del Consell Valencià de Col·legis d'Agents Comercials.  
  
TÍTOL VIII  
De la dissolució i liquidació del Col·legi  
  
Capítol primer  
De la dissolució  
  
Article 105. Supòsits de dissolució del Col·legi  
La dissolució del Col·legi tindrà lloc en els supòsits següents:  
a) Per acord de la Junta General, aprovat per majoria qualificada de dos terços del cens col·legial.  
b) Per fusió amb un altre o altres col·legis.  
c) Per absorció per part d'un altre col·legi.  
d) Per disposició legal.  
  
Article 106. Procediment de dissolució  
La Junta de Govern haurà de convocar Junta General Extraordinària en el termini de dos mesos, quan el Col·legi estiga immers en alguna de les causes de dissolució establides en l'article anterior.  
  
Article 107. Certificat de l'acord de dissolució  
El certificat de l'acord de dissolució haurà de ser dirigit a la Generalitat, per a la seua aprovació mitjançant una llei, amb un informe previ del Consell Valencià de Col·legis d'Agents Comercials.  
  
Capítol segon  
De la liquidació  
  
Article 108. Període de liquidació  
Una vegada dissolt el Col·legi per qualsevol de les causes previstes en aquests Estatuts, s'obrirà el període de liquidació, llevat dels supòsits de fusió o absorció que suposen una cessió total de l'actiu i del passiu.  
  
  
Article 109. Liquidadors  
La Junta General elegirà tres liquidadors/ores, que podran ser membres de la Junta de Govern, els quals duran a terme les operacions de liquidació de l'actiu col·legial, de conformitat amb les bases i terminis que la mateixa Junta haurà de fixar.  
  
Article 110. Destinació del patrimoni social  
El patrimoni social serà destinat, en primer lloc, a cobrir el passiu existent, i es donarà a la resta de destinació que acorde la Junta General o, si no n'hi ha, el que dispose el Consell Valencià de Col·legis.  
  
Article 111. Normes supletòries  
En tot allò no previst expressament en aquest capítol, s'aplicarà el que disposa la Llei de Col·legis Professionals de la Comunitat Valenciana, el reglament que la desenrotlle i, amb caràcter supletori, allò que ha establit, a l'efecte de dissolució i liquidació, la Llei de Societats Anònimes.  
  
TÍTOL IX  
De les relacions amb la Generalitat   
  
Capítol primer  
De les relacions amb les conselleries  
  
Article 112. Relació amb el Consell  
El Col·legi Oficial d'Agents Comercials d'Alacant, en tot el que es refereix als aspectes institucionals i corporatius, es relacionarà amb la conselleria competent en matèria de Col·legis Professionals del Consell.  
  
Article 113. Relació amb la conselleria corresponent al sector de Comerç  
El Col·legi Oficial d'Agents Comercials d'Alacant, en tot el concernent a la professió, es relacionarà amb la conselleria l'àmbit de la qual incloga el sector de Comerç.   
  
Article 114. Control de legalitat dels Estatuts i reglaments de règim interior  
El Col·legi Oficial d'Agents Comercials d'Alacant, previ el coneixement del Consell Valencià de Col·legis d'Agents Comercials, comunicarà a la conselleria competent en matèria de Col·legis Professionals els presents Estatuts, reglaments de règim interior i les seues modificacions, per al seu control de legalitat dins del termini d'un mes. Per a ser posteriorment inscrits al Registre de Col·legis i publicats en el Diari Oficial de la Comunitat Valenciana.  
  
Capítol segon  
Del Registre de Col·legis Professionals  
  
Article 115. Registre del Col·legi   
El Col·legi Oficial d'Agents Comercials d'Alacant, a l'efecte de la seua publicitat, serà inscrit al Registre de Col·legis Professionals, que depén orgànicament i funcionalment de la conselleria competent en matèria de Col·legis Professionals, en la Secció que es denomina «dels Col·legis Professionals».  
  
DISPOSICIÓ ADDICIONAL  
  
En allò no previst en els presents Estatuts, caldrà ajustar-se al que disposa la Llei 2/1974, de 13 de febrer, sobre Col·legis Professionals (amb les seues reformes posteriors), Estatut General de Col·legis d'Agents Comercials i del seu Consell General aprovat pel Reial Decret 118/2005, de 13 de febrer; Llei 6/1997, de 4 de desembre, de la Generalitat i el vigent Estatut del Consell Valencià de Col·legis Professionals d'Agents Comercials.   
  
DISPOSICIÓ DEROGATÒRIA  
  
Queden derogats els Estatuts per al Règim i Govern d'aquest Col·legi Oficial d'Agents Comercials d'Alacant, de data 29 de juny de 1998, aprovats per Acord de la Junta General Extraordinària de col·legiats/ades de l'esmentada data.